પ્લાઝોવના આઘાતમાંથી બહાર આવવામાં, અને શિન્ડલરની આ બિનપરંપરાગત જેલની વ્યવસ્થામાં પોતાનો મેળ બેસાડવામાં બધાને થોડો સમય લાગતો હતો. લ્યુસિયા નામની એક યુવતીનો દાખલો લઈએ, તો હજુ થોડા સમય પહેલાં જ તેના પતિને પ્લાઝોવમાં હાજરી પૂરવાના સમયે અન્ય કેદીઓથી અલગ પાડીને માઉથ્યૂસનની છાવણીમાં મોકલી આપવામાં આવ્યો. અચાનક જ આવી પડેલા આવા સંજોગોને કારણે એ બીચારી કોઈ વિધવાની માફક ચોધાર આંસુએ રડી પડી હતી! એ જ અવસ્થામાં તેને એમેલિયામાં મોકલી આપવામાં આવી. એમેલિયામાં તેને ઢોળ ચડાવેલા એનેમલના વાસણોને ભઠ્ઠી સુધી પહોંચાડવાનું કામ સોંપાયું. એમેલિયામાં કામ કરતી વેળાએ, મશીનોની ગરમ સપાટી પર વાસણ મૂકીને પાણી ગરમ કરી લેવાની કેદીઓને છૂટ હતી. એમેલિયાને કારણે લ્યુસિયાને સૌથી પહેલો ફાયદો ગરમ પાણી મળવાનો થયો હતો.